Madiba se kleinseuns “verewig” hom op internetTalle strate is na oud-pres. Nelson Mandela vernoem, hy het sy eie stigting, sy eie ondersteuningsblad… en nou ook sy eie sosiale netwerk. Die webwerf, mandel.is, laat verbruikers, wat “inwoners” genoem word, toe om aan te sluit, inspirerende gedagtes te deel, en foto’s en berigte te plaas oor die positiewe impak wat Mandela op die wêreld gehad het, berig SAPA. Mandela se twee kleinseuns, Ndaba (30) en Kweku (28), het met die konsep vorendag gekom en die maatskappy Littlemonsters.com het dit opgestel. Littlemonsters.com is ook die maatskappy wat die popster Lady Gaga se aanlyn- sosiale gemeenskap ontwikkel het. “Die sosiale netwerk wentel om die wyses waarop my oupa die wêreld inspireer het. Mense kan deel hoe Mandela hulle inspireer het en só iets terugploeg in hul gemeenskap,” het Ndaba gesê. Mandela (95) is tans al vir meer as twee maande in ŉ “ernstige maar stabiele” toestand in die Pretoria Harthospitaal vir ŉ herhalende longkwaal. – SAPA